雙井
作者：鄭清之
朝代：宋

paragraphs: 水神何時生六翮，飛出雙泉江練白。
平湖浸月渺無邊，一笑對之成揖客。
轆轤初動曉星橫，夜捲寒瓊聲湱湱。
千年佛殿礎花乾，十畝空庭蔭修柏。
問泉何事逞奇觀，故向庭前作真澤。
昔年何塞今何通，泉豈有心猶揀擇。
若云泉自井中來，枯甃沿山有龜拆。
如信地中泉自見，是年何須穿土脈。
幡風胥動兩無憑，細詮此證歸禪伯。
我方饒舌爲作記，了不相干勞刻畫。
寄詩更欲結茶緣，付與宗風自鎚拍。